銅馬歌
作者：王灼
朝代：宋

paragraphs: 君不見武皇逸志凌九垓，追風躡影思龍媒。
魯班門外立銅馬，天廐萬匹皆塵埃。
又不見伏波將軍破交賊，歸來殿前獻馬式。
據鞍習氣殊未衰，想見老子真矍鑠。
兩京翻覆知幾秋，只有山河供客愁。
孤煙落日蠶叢國，出此神物於荒丘。
千年黄壤誰作主，猶把歸心泣風雨。
但恐一朝去無蹤，有似豐城寶劍化雙龍。